‘Ons groei dennebome’(Foto: Osman Rana/Unsplash) Ons groei dennebome in groot nommers sodat ons in die somer teen Krismis biljoene sneeuvlokkies op ŉ miljard takbokke se rûe kan strooi. Dit wil vir my lyk of dit nie net ons taal is wat deur ŉ golf van Anglisering oorspoel is nie, maar ons bly ook bygelowig klou aan ons Europese manier van dink en doen, soos ons viering van Kersfees wat maar net nie wil wegkom van sneeu en klokkies nie. Die nuwe Anglisering van Afrikaans verstaan ek nog effens, want die enigste ding wat die ANC sedert ’94 suksesvol kon doen, was die afdruk van Engels in almal se kele en die moord op veeltaligheid. Dit is daarom te verstane dat Afrikaans weer bewus moet raak van die inval van Engels. Nee, ek is nie weer uit op ŉ Anglisisme-jag nie! Die paranoïese oorlog teen Anglisismes is in die meeste gevalle, soos met ons xenofobiese vrees vir alles wat na ŉ –isme lyk, op onkunde gegrond. Moenie oor Anglisismes praat as jy nie regtig weet wat dit is nie, want dit lyk nie Engels nie, maar dit verdring ŉ taalverskynsel wat in wese Afrikaan is, soos die verwoestende foutiewe gebruik van groei en nommers. Om van die verwarrende gebruik van biljoen en miljard nie eers te praat nie. Die beangste vasklou aan Europese Kersgebruike bly vir my egter nogal duister. Dis swaar om deesdae ŉ boer te wees: Ek hoor in byna elke verslag dat boere mielies of koring groei. Dit moet moeilik wees om mielies te groei. In my dae het mielies sommer self gegroei! Seker weer die gowwerment se skuld. Om skool te hou is dese dae ook baie moeiliker as in my dae, want die klasse is glo oorvol as gevolg van die groot nommers leerders wat nou se dae wil leer. In die ou dae was daar ŉ kleiner aantal leerlinge. Toe was skoolhou nog ŉ plesier. En weet jy hoe bly is ek ek is nie vandag ŉ kader nie! Jy steel ŉ biljoen en dink dit is duisendmiljoen, maar as jy begin tel, is dit net honderdmiljoen. Duisendmiljoen rand is in Afrikaans ŉ miljard en honderdmiljoen is ŉ biljoen. Die Engelse billion is nie biljoen in Afrikaans nie, dis miljard. Askies, kamerade, julle dog nog julle leen ŉ paar biljoen by die IMF, toe is dit al die tyd ŉ miljard. Ai toggie. Of is dit net die slortonge wat nie meer Afrikaans kan praat nie; nie meer omgee wat reg en wat verkeerd is nie? ŉ Mens kan nie mielies groei nie, net die Engelse kan. In Afrikaans kan jy net graan plant of verbou en plante kan jy kweek. Jy kan dit nie groei nie, dit groei vanself. Ek hoor hoedat sprekers al hoe meer die Anglisistiese nommers gebruik as hulle getalle of aantal bedoel. Nommers kom op sportmense se truie of op hul hemde. Die aantal toeskouers by die eindstryd is die getal mense wat kyk. Nee, ek het nie van Kersfees vergeet nie. Ek vier vanjaar ŉ Afrikaanse Kersfees sonder ŉ uitheemse denneboom en spierwitte sneeu en ŉ slee. Ek gaan onder ŉ melkhout sit met loeries en spreeus as Kersversierings in die takke en die breek van branders as dankgebed terwyl ek my oë toemaak en saam met Koos Doep sing, “Welkom o stille nag van vrede onder die suiderkruis,” en die Vader dank dat ek van Afrika is.